Lesufi besoek families van 3 onderwysers wat saam sterf | Netwerk24
Deur Brümilda Swartbooi 30 Januarie 2020 19:45
Ntshosho Zwane (26)Foto: Verskaf
Nompumelelo Madlala (27)Foto: Verskaf
Panyaza Lesufi, Gautengse LUR vir onderwys, het Donderdag die eerste maand van die skooljaar as 'n wipwa-rit beskryf.
Lesufi het die families besoek van die drie onderwysers van die Riverlea High School wat Sondag in Evaton in 'n ongeluk dood is.
"Ons is seer. Om drie onderwysers te verloor is nie maklik nie. Dis ongelooflik moeilik vir die sektor en die departement. Ons moet die families bystaan in dié tyd. Ons sal saam met hulle wees," sê Lesufi.
Thulani Sibiya (33), Nompumelelo Madlala (27) en Ntshosho Zwane (26) is al drie van KwaZulu-Natal.
Panyaza Lesufi, Gautengse LUR vir onderwys, het Donderdag die familie besoek van die drie onderwysers wat in 'n ongeluk dood is. By hom is Ntshosho Zwane (26) se oom Eric Maseko.Foto: Verskaf
Zwane se broer, Sphamandla, sê die familie is in rou, maar hulle ondersteun mekaar. Hy sê die dood van sy broer is tragies.
Sphamandla is ook 'n onderwyser soos sy broer.
Ashley Harris, skoolhoof, sê Sibiya was langer as tien jaar by die skool en Madlala en Zwane het verlede jaar by die skool aangesluit.
Die drie onderwysers word volgende week begrawe.
* Die afgelope naweek het Lesufi die begrafnis van Keamohetswe Seboko (13) in Eldorado Park bygewoon. Keamohetswe het na bewering in sy skool se swembad verdrink.
* Dinsdag het hy ook die roudiens van Enock Mpianzi (13) bygewoon. Enock het na bewering verdrink tydens 'n oriënteringskamp van die skool.
* Laticia Jansen (14) van die Graceland Education Centre in Germiston, wat verkrag, vermoor en na bewering gebrand is, word die komende naweek in Germiston begrawe.